'n Entjie verby die Korentedam is 'n afdraai. Om hier af te draai was nie op ons roete nie, maar dit lyk darem baie interessant.... Okey, kom ons ry in en kyk waar dit heen lei.
In 2005 het ons op hierdie einste plek 'n lekker splash gehad. Paar keer heen en weer gery, netsoos kinders!
Verder in die kloof op is dit groen, maar die proteas en blomme was nie so mooi soos wat ek dit onthou nie.
Virgin Earth kelder. Heel onverwagse plek om 'n wynkelder te sien. Hulle verbou organiese wingerd en adverteer dat hul wyn 'n unieke smaak het. Ons het nie gestop om te proe nie
Tien km anderkant Herbertsdale het ons op 'n grondpad afgedraai, rigting Cooper stasie langs die N2.
Linksdraai op die N2 en 3km verder die Hokaai restaurant, waar ons 'n lekker koffie gedrink het terwyl ons vir die dames gewag het.
Dit is tafels vol regte kos, sonder fieterjasies, smaaklik soos jy min sal vind in ons land. Mense ry van ver af vir hierdie buffet.
Dis erg om die Gouritz droog te sien. Ek was al 'n paar keer daar verby en daar was nog altyd 'n bietjie water.